CELEX: 61992CC0108
Language: el
Date: 1993-06-10 00:00:00
Title: Προτάσεις του γενικού εισαγγελέα Tesauro της 10ης Ιουνίου 1993. # Astro-Med GmbH κατά Oberfinanzdirektion Berlin. # Αίτηση για την έκδοση προδικαστικής αποφάσεως: Bundesfinanzhof - Γερμανία. # Κοινό Δασμολόγιο - Δασμολογικές κλάσεις - Θερμική συσκευή καταγραφής. # Υπόθεση C-108/92.

ΠΡΟΤΆΣΕΙΣ ΤΟΥ ΓΕΝΙΚΟΫ ΕΙΣΑΓΓΕΛΈΑ
      GIUSEPPE TESAURO
      της 10ης Ιουνίου 1993 (
            *1
         )
      Κύριε Πρόεδρε,
      Κύριοι δικαστές,
      
               1. 
            
            
               Το Bundesfinanzhof υπέβαλε εκ νέου στο Δικαστήριο προδικαστικό ερώτημα που αφορά την ερμηνεία της κλάσεως 9030 της συνδυασμένης ονοματολογίας του κοινού δασμολογίου. Ειδικότερα, το εθνικό δικαστήριο καλείται να κρίνει τη νομιμότητα της δεσμευτικής πράξεως περί δασμολογικής κατατάξεως της Oberfinanzdirektion του Βερολίνου, καθής της κυρίας δίκης, που αφορά θερμική συσκευή καταγραφής η οποία συλλαμβάνει εισερχόμενα ηλεκτρικά σήματα που αντιστοιχούν προς ορισμένες τιμές μη ηλεκτρικών μεγεθών, μετατρέπει τα σήματα αυτά μέσω ενός αναλογικού-ψηφιδωτού μετατροπέα (προσαρμογή των τιμών μετρήσεως), τα προβάλλει και τα καταγράφει σε χαρτί θερμοεκτυπώσεως.
            
         
               2. 
            
            
               Η Oberfinanzdirektion του Βερολίνου έκρινε ότι μια τέτοια συσκευή πρέπει να υπαχθεί στη δασμολογική κλάση 90308190, που περιλαμβάνει (άλλες) συσκευές για τη μέτρηση ηλεκτρικών μεγεθών. Η τεχνική δομή της θερμικής συσκευής καταγραφής, και ιδίως η προσαρμογή των τιμών μετρήσεως που πραγματοποιεί μέσω του μετατροπέα, την καθιστούν πραγματικό όργανο μετρήσεως.
               Η Astro-Med GmbH, προσφεύγουσα της κύριας δίκης, έχει διαφορετική άποψη. Θεωρεί ότι η εν λόγω συσκευή δεν επιτελεί στην πραγματικότητα καμιά λειτουργία μετρήσεως, με την έννοια που πρέπει να δίδεται στη μέτρηση στο πλαίσιο του κοινού δασμολογίου, αλλά καθιστά απλώς ορατά, με διαδικασία θερμοεκτυπώσεως, μεγέθη που έχουν ήδη μετρηθεί. Εκτός αυτού, τα μεγέθη αυτά μπορούν να είναι πολύ διαφορετικού τύπου, δεδομένου ότι η θερμική συσκευή καταγραφής μπορεί να συνδέεται με διάφορα όργανα μετρήσεως. Κατά την άποψη της Astro-Med GmbH, η θεσμική συσκευή καταγραφής έπρεπε μάλλον να υπαχθεί στη δασμολογική κλάση 8479 της συνδυασμένης ονοματολογίας, που αφορά τις «μηχανές και μηχανικές συσκευές με ιδιαίτερη λειτουργία, που δεν κατονομάζονται ούτε περιλαμβάνονται αλλού στο κεφάλαιο αυτό», δηλαδή στο κεφάλαιο 84.
            
         
               3. 
            
            
               Αντίθετα, οι διάδικοι δεν αμφισβητούν ότι, λαμβανομένης υπόψη της ιδιαίτερης λειτουργίας της θερμικής συσκευής καταγραφής και της φύσεως της ως αυτοτελούς αγαθού, η συσκευή αυτή δεν μπορεί να υποχθεί στη δασμολογική διάκριση 9033 της συνδυασμένης ονοματολογίας, που αφορά «μέρη και εξαρτήματα που δεν κατονομάζονται ούτε περιλαμβάνονται αλλού στο κεφάλαιο αυτό, για μηχανές, συσκευές, όργανα ή είδη του κεφαλαίου 90», όπως αντιθέτως έκριναν ορισμένες τελωνειακές αρχές σχετικά με συσκευές που παρουσιάζουν χαρακτηριστικά όμοια με αυτά του εν λόγω οργάνου.
            
         
               4. 
            
            
               Στη διάταξη περί παραπομπής, το εθνικό δικαστήριο επισημαίνει ότι υπάρχουν αμφιβολίες ως προς την κατάταξη στη δασμολογική κλάση 9030, και τούτο λαμβανομένων υπόψη του γράμματος της κλάσεως αυτής και της έννοιας που έχει δώσει στους περιεχόμενους στην κλάση αυτή ορισμούς η νομολογία του Δικαστηρίου, σύμφωνα με την οποία πρέπει να θεωρούνται ως συσκευές μετρήσεως μόνον αυτές που έχουν ειδικώς σχεδιαστεί για τη μέτρηση και την αναγραφή της ένδειξης των τιμών του μεγέθους που μετρήθηκε. Πράγματι, βάσει του κριτηρίου αυτού, η θερμική συσκευή καταγραφής επιτελεί λειτουργία αναγραφής ενδείξεων, όχι όμως και λειτουργία μετρήσεως. Κατά την άποιμη του αιτούντος δικαστηρίου, οι επεξηγηματικές σημειώσεις του εναρμονισμένου συστήματος, που εντάσσουν στη δασμολογική διάκριση 90308190 όργανα όπως ορισμένους ταλαντογράφους (παλμογράφους), που παρουσιάζουν κάποια αναλογία με την εν λόγω συσκευή, θα μπορούσαν επίσης να συνηγορήσουν υπέρ της δασμολογικής κατατάξεως που πραγματοποίησε η Oberfinanzdirektion του Βερολίνου.
            
         
               5. 
            
            
               Τελικά το μόνο άξιο προβληματισμού ερώτημα αφορά τη δυνατότητα να θεωρηθεί η θερμική συσκευή καταγραφής ως όργανο μετρήσεως και τούτο προκειμένου να μπορεί να καταταγεί αυτή στη δασμολογική κλάση 9030. Οι διάδικοι, οι οποίοι δεν διαφωνούν ως προς την αδυναμία εντάξεως της συσκευής στη δασμολογική κλάση 9033, φαίνεται να συμφωνούν ως προς το ότι, σε περίπτωση αρνητικής απαντήσεως στο ερώτημα που υποβλήθηκε στο Δικαστήριο, η συσκευή πρέπει να καταταγεί στη δασμολογική διάκριση 8479. Εξάλλου στο ίδιο πνεύμα φαίνεται να κινείται και η διάταξη του αιτούντος δικαστηρίου.
            
         
               6. 
            
            
               Κατόπιν αυτών, υπενθυμίζω καταρχάς ότι η δασμολογική κατάταξη των εμπορευμάτων πρέπει, καταρχήν, να γίνεται βάσει των χαρακτηριστικών και των ειδικών λειτουργιών, όπως αυτές καθορίζονται από το κείμενο των κλάσεων και διακρίσεων του κοινού δασμολογίου και από τις σημειώσεις των τμημάτων και των κεφαλαίων. Για τον σκοπό αυτό μπορούν να φανούν χρήσιμες οι επεξηγηματικές σημειώσεις του εναρμονισμένου συστήματος (
                     1
                  ).
            
         
               7. 
            
            
               Επομένως, σύμφωνα με το γράμμα της δασμολογικής κλάσεως 9030, πρέπει να περιληφθούν στην κλάση αυτή, εκτός από τις συσκευές για τη μέτρηση ή την ανίχνευση των ακτινοβολιών ιονισμού, τα όργανα και οι συσκευές για τη μέτρηση ή τον έλεγχο των ηλεκτρικών μεγεθών, με ή χωρίς διάταξη καταγραφής. Οι επεξηγηματικές σημειώσεις του εναρμονισμένου συστήματος περιορίζονται να παρέχουν, για τη διευκόλυνση της κατατάξεως τους, γενικές ενδείξεις για τη φύση των εν λόγω συσκευών, διευκρινίζοντας ιδίως ότι πρόκειται για συσκευές καταγραφής και αναγραφής ενδείξεων ηλεκτρικών μεγεθών ή για συσκευές που μπορούν να παρέχουν στον χρήστη τα ζητούμενα μεγέθη με σύγκριση των μετρηθέ-ντων ηλεκτρικών σημάτων προς προεγγεγραμμένες τιμές αναφοράς.
            
         
               8. 
            
            
               Εντούτοις, το Δικαστήριο είχε ήδη την ευκαιρία να διευκρινίσει (
                     2
                  ) ότι από το γράμμα της δασμολογικής κλάσεως 9030 της συνδυασμένης ονοματολογίας προκύπτει ότι μόνον συσκευές που έχουν ως πραγματικό προορισμό τον έλεγχο ηλεκτρικών μεγεθών μπορούν να θεωρηθούν ως συσκευές για τον έλεγχο των μεγεθών αυτών. Βάσει αυτού αποκλείστηκε η κατάταξη στη δασμολογική κλάση 9030 των συσκευών που πραγματοποιούν μετρήσεις με μόνο σκοπό τον έλεγχο της συμφωνίας ηλεκτρονικών στοιχείων προς τις ισχύουσες προδιαγραφές ή τη συλλογή και επεξεργασία δεδομένων στον τομέα της χρωματογραφίας. Επομένως, όπως παρατήρησε η Επιτροπή, το αποφασιστικό κριτήριο για την κατάταξη ενός προϊόντος στη δασμολογική αυτή κλάση είναι ο σκοπός χρήσεως του: συνεπώς, η δασμολογική αυτή κλάση δεν περιλαμβάνει τις συσκευές στις οποίες η μέτρηση ηλεκτρικών μεγεθών αποτελεί μόνον ενδιάμεσο στάδιο για τη χρήση των τιμών που επιτυγχάνονται με τον τρόπο αυτό για περαιτέρω σκοπούς.
            
         
               9. 
            
            
               Όπως ήδη έχω αναφέρει, η λειτουργία των επίμαχων συσκευών συνίσταται στη σύλληψη εισερχομένων ηλεκτρικών σημάτων που αντιστοιχούν προς ορισμένες τιμές μη ηλεκτρικών μεγεθών, στη μετατροπή τους μέσω ενός μετατροπέα, στην προβολή τους και στην καταγραφή τους σε χαρτί θερμοεκτυπώσεως. Οι τιμές έχουν μετρηθεί προηγουμένως και απλώς προβάλλονται με τη θερμική συσκευή καταγραφής. Για τον λόγο αυτό αποκλείεται η υπαγωγή των συσκευών αυτών στην κατηγορία των συσκευών για τη μέτρηση των ηλεκτρικών μεγεθών, τις οποίες αφορά η κλάση 9030 της συνδυασμένης ονοματολογίας.
               Από την άλλη πλευρά, δεν μπορώ να συμμεριστώ την άποψη του Bundesfinanzhof, σύμφωνα με την οποία η θερμική συσκευή καταγραφής παρουσιάζει κάποια αναλογία προς τους ταλαντογράφους (παλμογράφους), οι οποίοι, δυνάμει των επεξηγηματικών σημειώσεων, εμπίπτουν στη δασμολογική διάκριση 90308190. Όπως παρατήρησε η Επιτροπή, οι συσκευές αυτές πραγματοποιούν από μόνες τους μέτρηση ηλεκτρικών μεγεθών, πράγμα που δεν συμβαίνει εν προκειμένω.
            
         
               10. 
            
            
               Επομένως, υπό το πρίσμα των παρατηρήσεων που ανέπτυξα πιο πάνω, καταλήγω προτείνοντας στο Δικαστήριο να δώσει στο ερώτημα που υπέβαλε το Bundesfinanzhof την ακόλουθη απάντηση:
               «Η συνδυασμένη ονοματολογία έχει την έννοια ότι οι θερμικές συσκευές καταγραφής που περιγράφονται στη διάταξη περί παραπομπής δεν εμπίπτουν στην κλάση 9030 του κοινού δασμολογίου.»
            
         (
            *1
         )	Γλώσσα του πρωτότυπου: η ιταλική.
      (
            1
         )	Υπενθυμίζω πράγματι ότι, κατά πάγια νομολογία του Δικαστηρίου, οι επεξηγηματικές σημειώσεις, αν και δεν μπορούν να τροποποιήσουν το κείμενο του δασμολογίου, συνιστούν σημαντικό όργανο ερμηνείας που καθιοτά δυνατή τη διευκρίνιση ή επεξήγηση του περιεχομένου των διαφόρων δασμολογικών κλάσεων και διακρίσεων- βλ., την πρόσφατη απόφαση της 3ης Ιουνίου 1992, C-318/90, Boehringer Mannheim (Συλλογή 1992, σ. I-3495).
      (
            2
         )	Αποφάσεις της 28ης Φεβρουαρίου 1989, 19/88, International Container et Transport (ICT) κ.λπ. (Συλλογή 1989, σ. 577, συνοπτική δημοσίευση), και της 4ης Δεκεμβρίου 1990, C-218/89, Shimadzu Europa GmbH (Συλλογή 1990, σ. I-4391).